
Asunto General, Innovacion, Organisacion Gubernamental, Infrastructura y Planificacion Teritorial >= 








Gobierno di Aruba tawata den Parlamento pa presenta e 
programa di gobernacion 2021-2025: 


ARUBA MESTER DI NOS TUR 


“Nos vision ta dirigi riba prosperidad sostenibel cu e meta 
pa ofrece cada ciudadano un calidad di bida digno” 


Diahuebs 25 di november, un dia cu ta wordo celebra pa duna 
danki. “Un dia unda nos ta para keto y duna danki pa tur e 
bendicionnan cu nostin”, Prome Minister señora Evelyn Wever- 
Croes a bisa den apertura di su discurso den Parlamento. 


Gabinete Wever-Croes tawata den Parlamento pa presenta 
e Programa di Gobernacion 2021-2025, Aruba Mester Di Nos 
Tur. Prome Minister a enfatisa cu Aruba mester di nos tur pa sali 
di e periodo aki y recupera di Covid p'asina logra e bienestar y 
progreso cu nos tur ta buscando. 


Dialuna ultimo, dia 22 di November, Gabinete Wever-Croes cu 
honor y alegría a firma e acuerdo di gobernacion despues cu 
ya tabata den gobierno pa 60 dia. E vision di Gabinete Wever- 
Croes ta dirigi riba prosperidad sostenibel cu e meta pa ofrece 
cada ciudadano un calidad di bida digno, basa riba e Metanan 
di Desaroyo Sostenibel (SDG). 


Prome Minister a elabora riba e maneho di Ministerio di 
Asuntonan General enfatisando cu e tarea di su ministerio ta pa 
duna sosten na e recuperacion di nos pais cual ta recuperacion 
economico, di enseñansa, tereno laboral y husticia. E master 
plan “Reposicionando rumbo di nos pais” lo ta e guia. E plan 
aki a wordo traha basa riba otro plannan cu a wordo traha den 
pasado por ehempel Aruba 2025, e National Strategic Plan 
di e SDGs. Tur e plannan aki a wordo poni hunto y a wordo 
updated door di profesionalnan. Cu esaki Gobierno ta propone 
den e masterplan aki e strategia pa por logra e reformanan 
structural cu tin cu logra pa tin un Aruba mas fuerte. 


Den e plan a alinea tambe loke Hulanda tabata kier den e 
Landspakket y asina nos ta traha mas dirigi. E masterplan 
aki a wordo traha pa crea un base amplio cu ta significativo 








y representativo pa delinea e maneho di nos pais cu no ta 
solamente un Gobierno a bin cu nan sino e la bin di pueblo y 
kico pueblo kier pa e gobierno aki haci. 


E masterplan “Reposicionando rumbo di nos pais” ta e 
aspiracion nacional di Aruba, un transicion exitoso cu 
un modelo economico nobo cu ta sostenibel, inclusivo y 
resiliente. E Ministerio di Prome Minister ta sostene e mayoria 
di e aceleradornan cu ta menciona riba pagina 5. “Eynan e 
esfuersonan mas grandi lo bay ta. Pa nos sigura cu e plannan 
cu nos mes a delinea, lo ser concretisa", Prome Minister a 
enfatisa. 

Prome Minister Evelyn Wever-Croes: 
Den reunion publico den Parlamento pa presenta e 
programa di gobernacion 2021-2025: 


GABINETE WEVER-CROES LO ENFRENTA TUR 
RETO Y GUIA NOS PAIS DEN E RUMBO DI 
TRANKILIDAD, STABILIDAD Y PROSPERIDAD 


Den e reunion publico den Parlamento diahuebs 25 di 
november pa presenta e Programa di Gobernacion 2021- 
2025, Aruba Mester Di Nos Tur, Prome Minsiter a cuminsa 
pa enfatisa e importancia pa fortifica nos 
estado di derecho. “E colegionan halto di 
estado di nos pais mester wordo fortifica 
mas ainda pa asina nan por cumpli cu nan 
tarea y unda mester wordo independisa 
mas”. 


Prome Minister a duna di conoce cu 
Gobierno kier logra pa e sistema di check 
and balances keda manera cu e tabata e 
ultimo 4 afianan, e wordo fortifica y e por 
sigui pa generacionnan cu tin cu bin. “Di e manera aki, nos 
furuto generacionnan lo no pasa den situacionnan cu nos a 
mira durante e 8 afianan di gobernacion di sefior Eman cu 
a desactiva e forsa cu tabata tin den nos colegionan halto di 
estado". 





Pa loke ta traha Ombudsman, Prome Minister a enfatisa cu 
su ministerio lo duna tur sosten na e aspectonan legislativo 
pa esaki wordo finalisa. Tambe e relacion den REino y den 
exterior tambe ta un punto hopi importante y ta dirigi riba crea 
oportunidadnan nobo den Reino y tambe internacional dirigi 
riba recuperacion di nos pais. 


Innovacion, Prome Minister a accentua, ta un medio pa bo 
logra bo metanan den gobernacion y mehora calidad di bida di 
bo ciudadanonan. e-Government, cu ta den e e-Government 
Roadmap 2021-2025, “A better citizen experience”, lo ta enfoca 
pa mehora y digilisa e servicionan di Gobierno pa tin un miho 
calidad di bida pa ciudadanonan. 


Tambe lo sigui ehecuta e proyecto di desaroyo y enfoca riba 
e 21st Century Skills pa por introduci e-Learning, desaroyo 
di programanan di educacion profesional specialmente riba 
tereno di IT management y cyber security. 


Paloke ta organisacion di Gobierno, lo enfoca riba sector publico 
pa e por bira uno agil y confiabel y cu ta duna servicio di balor 
agrega na comunidad. Hisa e efectividad di sector publico door 





di brinda servicio mas rapido y menos burocracia, dunando 
e sosten caminda cu mester. Tambe pa sigura e integridad y 
transparencia den tur e procesonan gubernamental. 


Pa loke ta infrastructura y desaroyo 
teritorial, e punto di maneho ta di un 
manera transparente, un maneho husto 
pa desaroyo di infrastructura, tereno y 
teritorial sostenibel. 


“Nos a depolitisa e proceso di duna tereno 
haciendo esaki mas transparente y husto. 
Ningun hende por bisa cu e Minister aki a 
fix tereno pa su ruman pa traha hotel riba 
dje. E tipo di corrupcion cu a tuma luga prome cu mi, pa casi 
tur e ministernan prome cu mi, mester caba. 


Tambe lo elimina e retraso den e peticionnan pa tereno 
pasobra tin hopi peticion atrasa. Tur esaki den cuadro alinea y 
den cuadro di e ROPV. Caminda ta necesario, e Ministerio lo 
duna tambe sosten den caso di ministerio di naturalesa pa bin 
cu un solucion structural pa loke ta e problema di RWZI. 


Gobierno ta stimula construccion tambe pa hisa eficiencia 
di energia, adaptacion na clima, y tambe adherencia na 
regulacionann ambiental. Lo traha pa optimilisa uzo di tereno 
y espacio limita pasobra e realidad ta cu no tin hopi epsacio ni 
tereno mas pa duna. Lo duna sosten na Ministerio di Energia, 
Naturalesa, Asunto Economico, Desaroyo Sostenibel pa aporta 
na e maneho nacional di cambio di clima y di resiliencia. 


Finalisando, Prome Minister Evelyn Wever-Croes a expresa: 
"Aruba ta pasando den e peor pandemia cu nos a conoce den 
historia moderno y ainda nos ta den. Ainda tin hopi insiguridad. 
Nos como Gobierno ta dispuesto pa enfrenta e retonan aki, 
pa tuma e decisionnan dificil cu mester wordo tuma pero 
principalmente pa guia nos pais den e rumbo di trankilidad, 
stabilidad y prosperidad. 

Mi ta compara Aruba manera un barco nabegando den un 
lama hopi bruto, pero den union y solidarismo nos lo logra pa 
hiba e barco aki den awanan mas trankilo y yega e destino cu 
nos ta buscando”. 

MINISTER Ursell Arends 





Integridad, Naturalesa, Transporte y Asuntonan di Adulto Mayor 





Minister Arends: 





“SITUACION DI NOS MEDIO AMBIENTE 
TA CRITICO"" 








Diaranzon 24 di November 2021, durante un conferencia 
di prensa Minister Ursell Arends a elabora riba situacion di 
nos medio ambiente na Aruba. Te ainda no ta tur hende ta 
compronde e seriedad di e situacion di nos medio ambiente y 
e impacto cu esaki por tin pa nos Pais, nos hendenan y nos 
turismo. 


Desde 2018 como politico sr. Arends ta bin ta señala cu nos 
RWZI- Bubaliplas ta un "timebomb" tanto pa nos hendenan 
como nos bishitantentenan. Ja den 2019 tin estudionan haci 
riba peticion di DNM, door di expertonan riba e tereno. E 
resultadonan aki ta compila den raportnan cu ta indica cu e 
bida maritimo den awanan di Aruba ta aden ta den estado 
critico y cu e calidad di nos awanan di lama ta empeorando. 


Tanto RWZI na Bubali y e dump di Parkietenbos ta sigi causo 
impacto negativo den nos lama y ya caba a afecta nos coralnan 
cu awor ta cubri solamente 6% di suelo di lama envez di un 
nivel sano di 40%, cual ta e standard den nos regio. 


Nos medio ambiente ta afecta directamente nos unico pilar 





economico e ta di suma importancia pa actua rapido y desde 
nos amor pa nos Pais. Akinan ta caminda cu sosten di sector 
priva y cu ayudo di Hulanda por yega na fondonan cu ta 
necesario pa implementa solucionnan riba corto termino. 


Minister a reuni cu varios stakeholders pa pone nan na altura 
di e situacion preocupante. Ta importante pa keda splica na 
comunidad e gravedad di e situacion y cu esaki tin su efectonan 
riba nos tur como habitante di Aruba. Esaki no ta un situacion 
cu tin solucionnan facil y lo costa placa pa resolve, pero no 
obstante mester sigui cana e caminda pa salba nos naturalesa. 
E situacion di berdad ta alarmante pero actuando rapido nos 
por salba nos Pais di consequencianan grave pa comunidad y 
turismo. 


Di mesun forma y cu mesun urgencia tin atencion pa e dump 
na Parkietenbos. Ningun hende ta desconoce tur e molester y 
impacto riba salud di e habitantenan di Parkietenbos. Banda di 
esey tambe tin impacto riba nos bida maritimo y nos awanan 
di lama. Den comunidad ta reina opinionan diferente riba e 
tema di incinerator como un posibel solucion pa e problema di 
desperdicio. Realidad ta cu pa awor aki esaki ta un solucion 
factibel cu ya a demonstra di ta efectivo. Apesar di critica, e 
incinerator a cuminsa desminui e molester di candela y huma. 
Pa comproba esaki tin prueba scientifico. Gobierno a inverti 
400 mil florin den un machine cu actualmente DOW y DNM ta 
monitor y midi emisionnan di e incinerator. Di e forma aki ta 
sigura cu e proceso nobo aki lo no afecta calidad di aire den 
vecindario. 


Door di pone debido atencion na RWZI y Parkietenbos Minister 
Arends kier mustra pueblo cu e salud di nos habitantenan y 
nos medio ambiente ta keda un prioridad p'e.: “tur hende cu tin 
Aruba na pecho mester ta conciente di e seriedad di e situacion 
como tambe su impacto riba nos calidad di bida. P'esey nos 
mester anda cu prudencia y enfoka riba e solucionnan pa 
salvaguardia nos baranca stima”. 

Recientemente minister di Transporte, Integridad, Naturalesa y 
Asuntonan pa Adulto Mayor, Ursell Arends tabata di bishita na 
Directie Natuur en Milieu ("DNM”). Den un reunion cu director, 
Sr Gisberth Boekhoudt a discuti varios puntonan di atencion 
y situacion actual pa loke ta trata nos naturalesa y medio 
ambiente. Alabes Minster a sera conoci cu henter e personal y 
a ricibi un bon bista di con e departamento ta funciona 


Puntonan di importancia pa Minister Arends manera Maritiem 
Beleid (Marine Park), Derecho di Naturalesa (Rights of 
Nature), y tambe areanan protehi cu a wordo acorda hunto cu 
DNM pa asina por segura un maneho efectivo. DNM a bin ta 
desplegando un tremendo trabao pero ainda tin hopi retonan 
como tambe leynan y regulacion pa ser atendi cu ne pa por 
realisa e metanan stipula. Den esaki Minister Arends a indica 
di lo traha hunto cu DNM pa asina logra introduci maneho 
efectivo den cuadro di naturalesa y medio ambiente. 


Minister Arends durante campaña a enfoca riba e importancia 
cu derecho di naturalesa tin riba e calidad di bida pa tur esnan 
riba Aruba, referiendo na e importancia di balansa "welvaart y 
welzijn", esta progreso economico y bienestar general. 











Cu bishita di colega Minister Wever tambe na reunion di United 
Nations COP26, gobierno di Aruba ta señala su compromiso 
cu e meta di desaroyo sostenibel. E tratado di Paris 2015 no 
ta ratifica ainda pa Aruba, pero Aruba su energy policy - cual 
pronto lo wordo publica - lo ta conforme e objectivonan di e 
tratado di Paris, y e intencion ta pa e tratado di Paris wordo 
ratifica pa Aruba tambe, algo cu DNM tambe ta propone y 
Minister Arends ta sostene. 


"A yega ora pa duna nos naturalesa y medio ambiente e balor 
y respet cu e merece”, Minister Arends ta opina, señalando 
un cambio den mentalidad y e ideologia anticua di desaroyo a 
costo di naturalesa. "Sin naturalesa no tin bida y cu bon guia 
desaroyo facilmente por bai man den man cu naturalesa. Esey 
ta nos responsabilidad pa futuro generacionnan". 

Aruba mester 

Enseñansa y Deporte 








MINISTER ENDY CROES PRESENTE 
NA INAUGURACION DI E PROYECTO 











Diamars atardi na CEDE Aruba a inaugura e proyecto di Wizz 
U' Cation. 

Un proyecto piloto pa alumnonan di ciclo bascio 2 MAVO unda 
ta duna oportunidad na 40 hoben cu e materia di wiskunde den 
idioma di Papiamento. E inauguracion a conta cu presencia di 
Minister di Ensefiansa y Deporte sr. Endy Croes, director di 
CEDE Aruba, sr. Daniel Tecklenborg y cabesante di Filomena 
College, sra. Raguel Lampe. 


E proyecto di Wizz U' Cation ta lidera pa e hoben Giandra 
Erasmus hunto cu docente di wiskunde sra. Leandra Dijkhoff. 
Wiskunde ta un materia dificil y sigur den idioma Hulandes 
aki ta unda lider di e proyecto Giandra a wak e necesidad di 
nos hobennan pa bin cu e proyecto di Wizz U'Cation y hunto 
cu docente Leandra a bin cu un solucion na beneficio di nos 
hobennan door crea e website pa asina por yuda e hobennan. 
Riba e website tin video cu splicacion die materia na Papiamento 
cu ta hacie mas facil pa hobennan por compronde. Tambe tin 
un werkblad na unda cu e hoben por practica esaki na cas 
hunto cu nan mayornan of den grupo. 


Minister Endy Croes a cuminsa na felicita e hobennan, CEDE 
Aruba, boluntarionan y patrocinado cu a haci e proyecto 
aki posibel y exitoso. E mandatario a expresa di ta encanta 


WIZZ U' CATION 














e proyecto inovativo aki y sigur cu e lo yuda nos hobennan 
desaroya den e materia. Como Minister di Enseñansa y 
Deporte nos ta sostene tipo di proyectonan asina. 'Nos ta sinti 
nos mes honra cu e invitacion pa forma parti di e inauguracion 
di e website", e Mandatario a expresa. Exito na tur esnan cu ta 
sostene e proyecto y exito na e 40 alumnonan cu lo participa 
den e proyecto piloto. 


[O] INE 

MINISTER ENDY CROES A PRESENCIA 
CONFERENCIA 35 ANA STATUS APARTE, 
“ARUBA TA DI NOS TUR" 


Diamars ultimo den e Ballroom di Marriott Aruba Resort & 
Stellaris Casino a tuma luga e Conferencia 35 aña Status 
Aparte, Aruba ta di nos tur. E conferencia a conta cu presencia 
di Gobernador, Ministernan, Parlamentarionan, Presidente di 
Parlamento y diferente ex politico y personanan cu tabatin un 
rol importante den e 35 aña cu Aruba tin Status Aparte. Dia 1 
di januari 2021 Aruba a cumpli 35 aña cu nos tin nos Status 
Aparte pero debi na e situacion di COVID-19 no tabata por e 
conmemora esaki na es momento. 








Minister Endy Croes a expresa cu durante e conferencia a 
enfoca riba e lucha cu a conduci na e logro di Status Aparte, 
riba loke cu no a logra ainda y e futuro di Aruba. Un palabra pa 
tipifica e lucha cu a Aruba a hiba 35 aña pasa pa por a drenta 
den e fase nobo como pais autonomo tabata: union. Union 
den amor pa nos pais, y union den amor pa su simbolonan di 
identidad, nos himno, nos bandera, nos moneda y nos escudo. 
E lucha a wordo tipifica tambe pa determinacion y vision. 
Aruba a conoce lidernan grandi y visionario cu a hiba e lucha 
y despues a sa di desaroya nos pais den e Aruba cu awe nos 
ta biba aden 


Tabata un mainta di reflexion yena cu e emocion, historia di 
nos Pais y su protagonistanan. Un conferencia informativo y 
educativo cu un aspecto positivo, di union pa inspira tur hende 
cu Aruba a pasa den varios reto den pasado y a sobrepasa 
nan. Un mainta na unda e panelista cu tabata consisti di grandi 
y hoben a haya oportunidad di expresa nan opinion riba Aruba 
su Status Aparte. E conferencia a conta cu declamacion di 
poesia, baile, arte y a clausura cu e excelente interpretacion di 
e cancion 'Mi Pais' di nos artistanan local Jossy Brokke hunto 
cu Edjean Semeleer. Un bunita cancion pa recorda nos riba e 
stimacion cu nos mester tin den nos curason pa nos Pais. 


Minister Endy Croes ta felicita y gradici e comision organisado 
pa un programa bon hinca den otro y un conferencia asina 
bunita dedica na nos dushi Pais Aruba. 

MINISTER DI ENSENANSA Y DEPORTE ENDY 
CROES A REUNI CU SKOA 

















Siman pasa Minister Endy Croes a reuni cu directora di SKOA, 
sra. Anuesca Baly. Durante e reunion fructifero a repasa 
diferente puntonan di atencion. 

Adialoga profundo riba infrastructura di algun scolnan di SKOA 
manera St Aloysuis School y tambe riba algun scol cu ta den 
necesidad pa drecha nan instalacion di coriente pa asina por 
pone airco. 


Banda di esaki a papia di e problemanan den veld di enseñansa 


manera “invallers” y tambe di e scarsedad di SMW'rs. SKOA 
a mustra su boluntad pa traha hunto pa resolve diferente di e 
problematicanan aki 


Den siman nos dilanti trabounan lo continua den estrecho 
comunicacion cu entre otro SKOA y ekipo di maneho di otro 
scolnan unda lo keda reuni frecuentemente 

pa logra solucionnan tan anhela. 





MINISTER DI ENSENANSA Y DEPORTE 
ENDY CROES A REUNI CU UNIVERSIDAD 
DI ARUBA RIBA E PROGRAMA 'ACADEMIC 


FOUNDATION YEAR' 


Diahuebs ultimo Minister di Ensefiansa Y Deporte rr. Endy 
Croes a reuni cu rector di Universidad di Aruba, dr. Viola 
Heutger, 'Lecturer' Academic Foundation Year, sr. Carlos 
Rodriguez y Program Administrator" di Academic Foundation 
Year, sr. Kevin Richardson unda a elabora riba e Academic 
Foundation Year (AFY). 


Academic Foundation Year a inicia desde 2016 y ta pa e 
almnonan cu ta caba HAVO, VWO, EPI nivel 4, International 
School of Aruba y IBERO Americano. Tambe tin almunonan di 
Curagao y Sint Maarten cu ta acudi na AFY. Tin un averahe di 
100 alumno pa aña ta forma parti di e preparacion aki. AFY ta 
un preparacion academico di un aña cu ta prepara e alumno 
prome cu e “switch over” pa un universidad na Merca, Canada 
of Europa. 


E tabata un reunion hopi fructifero unda cu Minister Endy 








Croes a haya informacion y splicacion amplio di e programa cu 
Academic Foundation Year ta ofrece e hobennan. A dialoga cu 
Minister Endy Croes referente e presupuesto pa por continua 
cu e programa na aña 2023. 

Dialuna ultimo Minister Endy Croes a reuni cu director di 
Directie Wetgeving en Juridische Zaken, sr. George Croes. 


E tataba un reunion fructifero unda a dialoga riba diferente 
topiconan y a dialoga riba leynan cu Minister Endy Croes kier 
revisa, modernisa y traha. 


Minister Endy Croes a ricibi conseho riba e parti legal y a 
profundisa riba diferente leynan anticua di ensefiansa manera 
por ehempel: Landsverordening Kleuter, Basis y Voortgezet 
Onderwijs. Tambe a dialoga riba leynan cu falta pa traha 
manera; Voortgezet Special Onderwijs, Beroepsonderwijs y 
WOT esta Wet Op Toezicht. 


No ta un tarea facil pero Minister Endy Croes ta determina 
pa logra esaki den e termino nos dilanti. DWJZ ta sostene y 
ta duna contribucion den e proyecto aki. Minister Endy Croes 
a keda masha contento cu e reunion y a gradici sr. George 
Croes di DWJZ pa su tempo. Pronto lo traha y prepara pa 
inicia e proceso aki. 














25 november 2021 
DIA DI INDEPENDENCIA DI 

MINISTER Glenbert F. Croes 





Labor, Energia y Integracion 








Minister Glenbert Croes a presenta su maneho 


ARUBA MESTER DI NOS TUR 


Recientemente durante Rueda di Prensa di Gobierno, e 
mandatario encarga cu Labor, Energia & Integracion a presenta 
un sinopsis di su maneho riba tereno Laboral, Energetico y di 
Integracion. Siguientemente e sinopsis presenta: 


1. LABOR 


Ta e tarea di Gobierno pa unda sea necesario, ofrece 
proteccion garantisando un mercado laboral balansa, stimula 
oportunidadnan laboral, promove derecho laboral igual, 
independiente di sexo, rasa, origen of religion. Y mediante 
leynan laboral regula y balansa, stimula un bon relacion entre 
empleado y dunado di trabou. Na mes momento lo percura pa 
un guía laboral general y transparente pa evita conflictonan 
laboral. 


Pa realisa un maneho laboral efectivo e siguiente pasonan ta 
indispensabel: 


. Ekipa, digitalisa y automatisa DAO y DPL. 

E Introduci un 'Ordenansa Nacional di Registracion 
Obligatorio' cu lo ahusta e ley y LB actual cu ta regula e 
mercado laboral y necesidad di personal. 

. Cu implementacion di registracion obligatorio, por 
investiga e desaroyo- y necesidadnan riba mercado laboral. 

. Actualisa y modernisa e maneho laboral vigente 
conforme e Codigo Civil cu recientemente a drenta na vigor. 

. Actualisa y modernisa e leynan laboral y maneho di 
retiro di acuerdo cu e condicionnan, y a base di resultado di 
investigacion haci den cuadro, di Landspakket y cu ta conta cu 
un base amplio den Dialogo Tripartita Social Laboral (DTSL).. 
. Enseñansa pa Empleo y Aruba kier Traha lo percura pa 
erecapacitacion di nos hendenan, pa por cumpli cu e demanda 
laboral y su necesidadnan. 

. Pa loke ta e exigencia di “Landspakket” pa crea un 
sistema di siguridad social (sociale zekerheidsstelsel), aki 
tambe lo traha di cerca cu e programa Aruba Kier Traha. 


. Den e maneho nobo di Integracion, lo combati e circuito 











di empleo iregular y ilegal. 


. Lo formalisa DTSL conforme exigencia y delineacion di 
ILO. 

. Lo percura pa salud y siguridad na pia di trabou cu 
introduccion di e ley di ARBO. 

. Lo introduci un maneho laboral efectivo den cual 


lo garantisa y proteha derechonan laboral. Lo introduci un 
organo multidisciplinario consistiendo di DAO, DIMAS, DPL, 
IASA y GNC pa efectua inspeccionnan pa sigura y promove 
cumplimiento cu leynan. 


Il. ENERGIA 


E maneho riba tereno di energia ta enfoca riba durabilidad, 
sostenibilidad, accesibilidad y calidad. 


. Energia pagabel, sostenibel, duradero y limpi pa 
compania- y hogarnan na Aruba. 

. Reduccion di emision di CO? cu 45% na aña 2030 pa un 
medio ambiente sostenibel pa cumpli cu e meta di Nacionnan 
Uni pa combati efectonan di calentamiento global cu 1.5” C. 

. Logra cumpli cu e tratado di Paris pa aña 2050 unda 
Aruba tambe ta contribui na un medio ambiente sostenibel 
“carbon neutral”. 

Continuacion ARUBA MESTER DI NOS TUR.... 


> Cu e mehoracion di eficiencia den nos companianan 
di utilidad cu proyectonan manera RECIP4/SWRO3, lo logra 
reduci uzo di combustible (HFO) pa produccion di electricidad 
di 3.679 Bbl/dia, na mas o menos 2.800 Bbl/dia. Y despues di 
logra un transicion di mas o menos 40% pa energia renobabel, 
reduci e uzo di combustibel ainda mas te cu menos di 2.000Bbl/ 
dia pa 2030. 

. Aumento di energia solar y di biento di 20% na 2020 pa 
35% pa 2024 cu un minimo di 50% pa 2030. 

. Aumento uso di verhiculonan electrico pa 15% na 2030. 
. Aumento eficiencia di energia den residencianan y 
companianan cu 15% na 2030. 


. Reduci nos dependencia y consumo di petroleo crudo 
den un transicion pa energia alternativa solar y di biento rumbo 
introduccion di energia hidrogeno. 


E maneho nacional riba tereno energetico tin como meta 
diversifica fuentenan di energía. Na e momentonan aki Aruba 
no ta dispone di gas natural. Pa por importa esaki den forma 
likido (LNG), mester inverti den un infrastructura di distribucion 
di gas cu mester ta cla prome cu 2024. E deliberacion entre 
WEB, RDA y un tercer compania ta hopi avansa cu e intencion 
di yega na un acuerdo prome cu fin di 2021. 


Introduccion di gas lo trece hopi beneficio pa nos Pais: pa 
produccion di energia, pa refineria, riba tereno industrial y 
eventualmente hasta transporte automobilistico y casnan na 
Aruba. 


E proyecto di un instalacion di gas LNG y LPG, lo haci cu Aruba 
por bira e hub pa almacena dicho productonan den Caribe. 


Pa loke ta trata Refineria, Gobierno y RDA a inicia aña pasa 
cu e proceso pa busca inversionista y operador pa e refineria. 
Esfuersonan lo continua den e cuadro aki. Pa loke ta e tereno y 
terminal portuario di Refineria, ta intencion di Gobierno pa den 
cuadro di estimulo di economia pa y na San Nicolas, reactiva 
y opera e puerto y terminal aki comercial- y industrialmente. 


Pa logra implementacion di e maneho nacional di Energia, ta 
primordial realisa e siguiente puntonan: 


. Institui e departamento di Asunto Energetico cu lo bira 
un instancia independiente encarga cu maneho y regulacion di 
e sector di energia. 


. Actualisa y modernisa e ley y regulacion di energia y 
awa potable. 
$ Restructuracion di e structura actual di tarifanan como 


catalysador di e transicion energetico. 


Pa informacion mas afondo di e maneho energetico, ta dirigi 
bo na e nota adhunto. 


II. MANEHO DI ADMISION, STRANHERIA & INTEGRACION 


Meta riba maneho di migracon y integracion ta pa yega na un 
poblacion integra cu ta traha hunto pa hiba nos Pais dilanti. 
Pa logra esaki, e maneho di admision, stranheria y integracion 
mester ta eficiente y humano pero principalmente controlabel, 
manehabel y transparente. 


. E comision di conseho “Adviescommissie Toelating en 
Uitzetting” (ATU) lo wordo reactiva. Unda ta necesario, lo amplia 
su tarea- y responsabilidadnan. Unda ta considera necesario, 
lo adapta art. 35 di LTU. Lo duna e comision e responsabilidad 
di conseho den casonan cu LTU no por brinda un respuesta. 

. Conforme provisionnan nobo stipula den LTU, lo introduci 
un permiso valido pa multiple afia, bou condicionnan estricto. 
Logicamente cu si ta trata di permiso laboral y di estadia, esaki 
lo pasa conforme procedura stipula na DPL. 

. Lo introduci e permiso “residency by investment", pa un 
comerciante cu por demostra di lo haci un inversion substancial 
den nos economia p'e proximo 5 añanan. Suma di inversion 
ainda mester wordo defini. 

. Anticipando e cambionan den LTU, DIMAS mester bay 
bek na otorgacion di un decision, sea permiso o negacion, den 
un periodo di tempo di cuatro siman pa prome permiso y dos 
siman pa renobacion/prolongacion di permiso. 

. Den palabracion cu Departamento di Impuesto, lo re- 
ubica e servicio di cahera di DIMP bek den DIMAS lo mas 
pronto posibel. 

. Dentro di poco lo presenta na Conseho di Minister 
cambionan proponi pa LTU. 

. Lo solicita na ATU pa traha un conseho riba instalacion 
di un comision interdepartamental cu lo mester concipia un 
trayecto amplio di integracion riba tereno laboral, di enseñansa, 
cultura y migracion. Esaki lo bay den consulta cu un Comision 
di Conseho Migratorio. 


. A instala un 'stuurgroep' na DIMAS consistiendo di 
representantenan di Bureau Min LEI y di dirigentenan di 
DIMAS pa percura y garantisa e cambionan necesario pa cu 
ehecucion di maneho di Minister. 


E mandatario a clausura su presentacion expresando: 
“Finalmente pa nos por logra tur e metanan aki, ARUBA 
MESTER DI NOS TUR. Nos tur ta comprometi pa traha cu 
otro cu un vision, cu un compromiso comun, pa percura pa nos 
pais sali for di e situacion mas dificil den historia cu nos pais 
a yega di confronta bou di e liderazgo di e Gobierno aki. Pero 
nos tin e fe y conviccion cu nos lo por tin e confiansa den nos 
pueblo pa nos por implementa e maneho aki.” 

VacunaTHON 60+: 





Pa medio di e comunicado aki, Departamento di Salud Publico 
- DVG - conhuntamente cu Ministerio di Turismo y Salubridad 
Publico ta informa cu diasabra awo dia 27 y diadomingo dia 
28 di november, 2021 lo ta organisando un edicion especial di 
VacunaTHON pa categoria di edad 60+ na Ritz Carlton Hotel 
di 9:00 di mainta pa 4:00 di atardi, non-stop 


Durante e dos dianan aki di VacunaTHON 60+ e adulto mayor 
por bin busca su prome of di dos dosis of tambe e 'booster 
shot' si e adulto mayor ta cumpli cu e rekisitonan pa bin na 
remarka pa esaki 


Ta importante pa e adulto mayor tene na cuenta cu e siguiente 
rekisitonan prome cu e bin busca su vacuna: 

- Pa ricibi e prome dosis e adulto mayor di 60 aña mester bin 
cu su AZV of si e no tin AZV un forma di identificacion legal. 

- Pa ricibi e di 2 dosis e adulto mayor mester a ricibi e prome 
vacuna (minimo 3 siman pasa of mas). Ora di bin busca e di 
dos dosis, e adulto mayor mester presenta su AZV y carchi di 
vacunacion anterior, si no tin AZV un forma di identificacion 
legal. 

- Pa busca e "booster shoť e adulto mayor mester a ricibi e di 
2 dosis (minimo 6 luna pasa of mas). Pa busca e booster shot 
e adulto mayor di 60 aña mester bin cu su AZV y su carchi di 
vacunacion anterior of si no tin AZV un forma di identificacion 
legal. Mayoria adulto mayor cu ta bin na remarke lo ricibi un 
invitacion di DVG via Aruba Health app of via telefon pa acudi. 
- Cuidadanonan cu no tin 60 aña ainda pero debi na nan 
condicion di salud comprometi a ricibi un verwijsbrief di 
specialista pa busca e 'booster shot', nan tambe lo por haci 

uso di e dos dianan aki pa pasa busca nan di 3 vacuna. 


Un yamada ta bay na famia di nos adultonan mayor di 60 pa 
haci uzo di e oportunidad aki y trece esnan grandi den famia 
pa busca nan vacuna sea prome, di dos of e 'booster shot' y di 
e forma aki ta miho proteha conta e virus di CORONA. 


Participa den nos VacunaTHON y corda cu vacuna no ta 
solamente un acto di solidaridad y reponsabilidad conhunto 
caminda niun hende por keda atras, pero mas tanto, vacuna ta 
un acto di amor pa bo mes, bo famia y bo pais! 


Por fabor, no duda mas: VACUNA! 





Crisis Team ta informa tur comerciante y comunidad enegeral 
cu pa loke ta e orario di ciere pa negoshinan durante di luna 
di December, tur cos ta bay keda mescos, pues negoshinan 
mester sera 1or di marduga y Casino 2or. 


Koffiehuis 
restaurantvergunning A nan mester haci un peticion pa 
“ONTHEFFING” pa por haya permiso pa cambio di orario pa 


Pa comerciantenan cu tin vergunning y 


tene un evento (31 dec -1 jan) te mainta (tot zonsopgang). E 
peticion aki mester wordo entrega na Crisis Team na 
cmo@crisis.aw 

Departamento di 


UPDATE 25 DIN 


Segun resumen di awe 20 persona a recupera y un total di 
16 caso nobo di COVID-19 a keda registra di cual 3 ta no- 
residente. E cifranan aki ta representa un 'Positivity rate" bou 
di nos residentenan di 9%. E cantidad di casonan activo di 
COVID-19 pa awe ta 172 y cantidad di fayecidonan relaciona 
cu COVID-19 a aumenta na 174. Forsa na famia di e fayecido. 
Datos ta ilustra casonan nobo di COVID cu un average semanal 


i Salud Publico: 
OVEMBER 2021 


di 16 caso pa dia y un averahe di 'positivity rate' semanal di 
11% pa dia. 


Actualmente na Aruba tin 11 persona interna debi na COVID 
di cual den ICU tin 4 persona y riba piso general tin 8. Na 
Colombia tin actualmente 8 persona den ICU y 3 riba piso 
general. 
















25/11/2021 RESIDENTE NO-RESIDENTE 
Casonan Nobo 16 13 3 
Activo We 141 31 
15917 14397 1520 
Positivo 16263 14708 1555 
174 170 4 
Vacuno 83565 - S 
Hospital 

Prepara alimento den famia 


Involucra bo yiunan den e preparacion di cuminda. Cushina por 
ta un bunita oportunidad pa comparti y promove habitonan sa- 
ludabel den famia. Siňa bo yiunan e balor nutritivo di cada ingre- 
diente. Mustra nan e manera mas saludabel pa cushina cada 
producto. Mas bo cushina na cas cuminda nutritivo, mas saluda- 
bel bo lo keda. Pa combati COVID-19 bo mester mantene bo 
salud y vacuna, ya cu ta comproba cu e vacuna tin un efectividad 
halto pa proteha bo y evita transmision. Ban uza tur e herment- 
han cu nos tin pa caba cu e virus aki na nos isla! 


Laba man 
frecuentemente 


Uza tapa boca 
paden di tur lugar. 


Mantene 1.5M 
minimo di distancia 

